Leif Lahn Jensen (S), 2011-02-08:
Nu står vi så her igen og skal snakke om afskaffelse af efterlønnen.
Vi er jo ikke et sekund i tvivl om, at Venstre har glemt alt om deres løfter, og at Dansk Folkeparti endnu en gang vil blive overtalt til at gå imod de vælgere, som virkelig tror på dem.
Hvis denne regering fortsætter, er efterlønnen væk efter næste valg, og alle løfter er glemt.
Det har vi set før, og det ser vi helt sikkert igen.
Liberal Alliance vil have afskaffet efterlønnen med det samme og kan ikke vente til efter valget.
O.k., lad os bare snakke om efterløn.
Der flyver utrolig mange tal og rigtig mange udsagn rundt i luften, men lad os for en gangs skyld holde os til dem, det går ud over, nemlig de ældre, som har knoklet og betalt skat hele livet, som har sørget for at holde tingene i gang, betalt penge til alles velfærd og uddannelse til alle dem, som ikke behøver efterløn, fordi de ikke har haft et nedslidende arbejde.
Vi hører igen og igen usande påstande om, at efterlønnere er golfspillende akademikere, og at de ikke er mere syge end jævnaldrende på arbejdsmarkedet.
Lad os nu bare slå helt fast, at 83 pct. af dem, der går på efterløn, er enten uden uddannelse eller er kortuddannede og er typisk ansat i de job, der virkelig slider.
Så jeg synes, at vi skal holde op med at tegne et billede, som simpelt hen ikke passer.
Hvad betyder den her ændring så?
Den 53-årige, som havde regnet med, at de her ændringer slet ikke ville komme, og som stolede på regeringen, er blevet snydt, for nu skal han vente yderligere 4 år med at holde op med at arbejde, altså vente til han bliver 64 år.
Den 40-årige SOSU-assistent skal fortsætte med at arbejde, til hun bliver 70 år.
Den 20-årige tømrer, som går rundt på tage og kravler op og ned ad stiger, skal fortsætte med at arbejde, til han bliver 72 år, og samme 20-årige tømrer kan sige til sin søn: Hvis du lille ven vil gøre ligesom din far og gå i mine fodspor, skal du kravle rundt på tagene og bære tunge byrder, til du er 73½ år. Synes vi, det er i orden?
Socialdemokratiet mener, at den ændring, vi lavede i 2006, er rigtig god, som netop gjorde det, der skulle til, nemlig ændrede pensionsalderen, men samtidig gav folk mulighed for at gå fra noget før, hvis de ønskede at gå på efterløn.
Vi lavede de nødvendige ændringer, men vi tænkte også på det enkelte menneske til forskel fra regeringen og Dansk Folkeparti.
Man siger, at man gør dette for at skaffe flere penge til samfundet, men jeg vil lige gøre alle opmærksom på, at sådan som det ser ud nu, vil de ifølge regeringen 70.000 efterlønnere enten gå ud til arbejdsløshed eller være med til at gøre vores ungdomsarbejdsløshed endnu større.
Hvis regeringen virkelig mener, at alle de efterlønnere kan komme i gang med det samme, skylder den bestemt at fortælle os, hvor de job er, og hvad de skal lave.
Samtidig ser det ud til, at der heller ikke er noget som helst at spare, hvis de bare går ud til arbejdsløshed.
Hvis man gør det for at skaffe flere hænder på sigt, har vi Socialdemokrater endnu bedre løsninger.
Vi har rigtig mange, der mangler uddannelse, og som ikke kan få noget arbejde efter krisen.
Her vil vi sikre uddannelse frem for at lave hovedløse besparelser på uddannelsesområdet, som regeringen jo gør.
Vi skal kræve, at virksomhederne laver gode seniorordninger, da der stadig væk er rigtig mange, som gerne vil blive ved med at arbejde, men måske bare ikke på fuld tid.
I 2009 havde vi et sygefravær blandt offentligt ansatte svarende til 25.000 fuldtidsstillinger og en omkostning på 9,2 mia. kr. Hvis vi uddanner folk og laver ordentlige arbejdsforhold, altså forbedrer folks liv frem for at forringe det, kan vi faktisk få flere folk på arbejdsmarkedet og flere penge i kassen.
Jeg er nødt til at sige: Nu stopper vi, lad os få en ny regering, som vælger de rigtige løsninger, og som ikke målbevidst går efter de udsatte i det her samfund, og en regering, som ikke bare er ligeglad med, at det her vil få store konsekvenser for en del mennesker, som virkelig har knoklet hele deres liv og virkelig har ydet det, de kunne.